ROZHODNUTIE RADY
z 13. septembra 2004,
ktorým sa mení a dopĺňa nariadenie Európskeho parlamentu a Rady (ES) č. 998/2003 o veterinárnych požiadavkách uplatniteľných na nekomerčné premiestňovanie spoločenských zvierat s cieľom zohľadniť pristúpenie Malty
(Text s významom pre EHP)
(2004/650/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Akt o pristúpení z roku 2003 (1), a najmä na jeho článok 57,
keďže:
(1)
Pre niektoré právne akty prijaté Európskou úniou, ktoré ostávajú v platnosti po 1. máji 2004 a vyžadujú úpravu z dôvodu pristúpenia, neboli v akte o pristúpení z roku 2003 ustanovené potrebné úpravy, najmä v jeho prílohe II.
(2)
Medzi tieto právne akty patrí nariadenie (ES) č. 998/2003 (2), ktoré stanovuje veterinárne podmienky, ktoré platia najmä pre nekomerčné premiestňovanie domácich psov, mačiek a fretiek.
(3)
Malta, ktorá si až dodnes zachovala systém 6 mesačnej karantény na dovoz príslušných druhov zvierat, sa vzdala od 3. júla 2004 tohto režimu, aby transponovala a vykonala nariadenie (ES) č. 998/2003.
(4)
V priebehu rokovaní o rozšírení EÚ bola Malta uznaná za ostrov bez výskytu besnoty, ktorý je v podobnej zdravotnej situácii ako Írsko, Spojené kráľovstvo a Švédsko, a preto sa s ňou má zaobchádzať rovnakým spôsobom ako s týmito tromi členskými štátmi.
(5)
Na základe nariadenia (ES) č. 998/2003, ktoré rozdeľuje členské štáty na dve kategórie podľa tradičného spôsobu boja proti besnote, bolo Švédsku, Írsku a Spojenému kráľovstvu udelené prechodné obdobie piatich rokov pre kontrolu psov, mačiek a fretiek, ktoré vstupujú na ich územie.
(6)
Je preto potrebné, aby Malta bola doplnená do zoznamu členských štátov, ktorým bolo udelené prechodné obdobie podľa nariadenia (ES) č. 998/2003.
(7)
Preto by malo byť nariadenie (ES) č. 998/2003 zodpovedajúcim spôsobom zmenené a doplnené,
PRIJALA TOTO ROZHODNUTIE:
Článok 1
Nariadenie (ES) č. 998/2003 sa mení a dopĺňa takto:
1.
V článku 6 ods. 1:
-
v prvej vete prvého pododseku sa za slovo „Írska,“ dopĺňa slovo „Malty“;
-
v treťom pododseku sa slová „týmito tromi členskými štátmi“ nahrádzajú slovami „týmito štyrmi členskými štátmi“.
2.
V prílohe II „Zoznamy krajín a území“, časti A sa za „Írsko“ vkladá slovo „Malta“.
Článok 2
Toto rozhodnutie nadobúda účinnosť dvadsiaty deň po jeho uverejnení v Úradnom vestníku Európskej Únie.
Článok 3
Toto rozhodnutie je adresované členských štátom.
V Bruseli 13. septembra 2004